Twee ‘vergete’ Bokke, reg vir soesji-rugby | Netwerk24
Twee ‘vergete’ Bokke, reg vir soesji-rugby
Deur Hendrik Cronjé 15 Desember 2019 00:00
Twee Springbokke, JJ Engelbrecht en Rudy Paige, het die afgelope week ’n ooreenkoms met die Japanse Superspan bereik.
Conrad van Vuuren, stut van die Bulle, moet ook sy Japannees opskerp voordat hy hom in Tokio by Paige-hulle aansluit.
Die drietal se name sal eersdaags saam met die gewese veelsydige agterspeler van die Haaie, Garth April, s’n op die Sunwolves se betaalstate verskyn.
Engelbrecht, Paige en Van Vuuren se kontraktering moet nog amptelik aangekondig word, maar April se naam is vroeër in die voorlopige oefengroep van 15 spelers uitgelees.
Die 30-jarige Paige en sy tydgenoot Engelbrecht was die afgelope tyd vir die Franse klubspan Clermont beskikbaar en hulle is vir die duur van die Wêreldbekertoernooi deur Clermont betaal.
Die twee het nog nie enige planne vir ná hul draai by die Sunwolves nie.
Die 24-jarige Van Vuuren is egter net vir die Superreeks deur die Bulle vrygestel. Hy moet vir die Curriebekerreeks na Pretoria terugkeer.
Die vurige vaskop sal in Tokio op genoeg speelkans hoop om die besluitnemers op Loftus te herinner waarom hulle hom in Bloemfontein by die Cheetahs gewerf het.
Die 28-jarige April het hom vroeër vanjaar by die Japanse klubspan die Shining Arcs aangesluit nadat onderhandelinge tussen hom en die Bulle skeefgeloop het.
Die Sunwolves sal volgende jaar vir die laaste keer aan die Superreeks deelneem nadat besluit is om die reeks te verklein.
Meer oor: Superreeks | Jj Engelbrecht | Rudy Paige | Springbokke | Twee | Ooreenkoms | Sunwolves